Airbus Beluga

**Airbus A300-600ST** (*Super Transporter*) alebo **Beluga** (podľa veľryby druhu bieluha žltobiela, ktorú pripomína) je špeciálnou verziou štandardného veľkokapacitného nákladného lietadla Airbus A300. Je upravený na prepravu častí konštrukcie lietadiel a rozmerných, neskladných nákladov.

Nákladný priestor A300-600ST má priemer 7,4&nbsp;metrov a jeho dĺžka je 37,7&nbsp;metrov; maximálna hmotnosť nákladu je 47&nbsp;ton. Maximálna vzletová hmotnosť (MTOW) 155&nbsp;ton je porovnateľná s&nbsp;maximálnou vzletovou hmotnosťou bežného A300, čo napovedá, že lietadlo je určené na&nbsp;prevoz rozmerných, ale relatívne ľahkých nákladov.

## História
vľavo|náhľad| Airbus Beluga počas letu
náhľad| Airbus Beluga počas vykladania častí iných lietadiel v Hamburgu
náhľad| Nákladný priestor Belugy
Mnohí veľkí leteckí výrobcovia sú nadnárodnými spoločnosťami a nie je neobvyklé, že majú svoje výrobné závody na vzájomne veľmi vzdialených miestach. Situácia Airbusu je však unikátna, pretože bol založený ako konzorcium leteckých výrobcov z&nbsp;Francúzska, Veľkej Británie, Nemecka a Španielska a geografické rozmiestnenie jeho závodov nie je len otázkou nákladov a výhodnosti, je to tiež záležitosť histórie, národných záujmov a hrdosti. Dôsledkom toho je, že každý z&nbsp;partnerov vyrába celú jednu časť konštrukcie lietadla, ktoré musia byť následne prevezené na jedno miesto s&nbsp;montážnou linkou. Detaily sa môžu líšiť v závislosti od modelu, ale spravidla sa krídla vyrábajú v&nbsp;Británii, chvostová časť v Španielsku, trup v&nbsp;Nemecku a predok a centrálna časť vo Francúzsku; všetky musia byť zmontované v&nbsp;Toulouse alebo v&nbsp;Hamburgu.

Keď v&nbsp;roku 1970 začal Airbus s&nbsp;výrobou, prvé komponenty boli prepravované po ceste, ale rastúca výroba si čoskoro vyžiadala zmenu k&nbsp;rýchlejšiemu a lacnejšiemu spôsobu prepravy – vzduchom. Od roku 1972 Airbus používal na tieto účely flotilu štyroch výrazne upravených lietadiel „Super Guppy“ – pôvodne Boeingov Stratocruiser zo 40.&nbsp;rokov. S&nbsp;prerobenými rozmernými trupmi a turbovrtuľovými motormi prevážali počas&nbsp;60.&nbsp;rokov objemné náklady pre vesmírny program NASA. Po určitom čase ale Super Guppies prestali stačiť. Ich rastúci vek neustále zvyšoval prevádzkové náklady (náklady na prepravu dielov predstavovali 0,4 až 0,5 % z&nbsp;predajnej ceny lietadiel Airbus) a rastúci objem výroby pri Airbuse vyžadoval vyššiu prepravnú kapacitu.

V roku 1991 Aérospatiale a DASA, dvaja z&nbsp;hlavných partnerov v&nbsp;Airbuse, začali spoločne vyvíjať náhradu. Ako základ poslúžil štandardný veľkokapacitný dvojmotorový Airbus A300: krídla, motory, podvozok a spodná časť trupu boli zachované a horná časť trupu bola nahradená obrovskou konštrukciou v tvare podkovy, ktorá mala priemer 7,7&nbsp;m. Aby bol umožnený nerušený prístup do nákladného priestoru, bol cockpit štandardného A300 posunutý pod podlahu nákladového priestoru a nad kabínu bol inštalovaný nahor sa otvárajúci poklop. Chvostová časť bola zväčšená a zosilnená tak, aby bola zaistená smerová stabilita počas letu.

Práce na lietadle započali v&nbsp;septembri 1992 a už o dva roky neskôr, 13.&nbsp;septembra 1994 o&nbsp;9:02 h, sa uskutočnil prvý let trvajúci 4&nbsp;hodiny a 21&nbsp;minút. Po 335&nbsp;hodinách skúšobných letov získalo lietadlo v&nbsp;septembri 1995 všetky potrebné povolenia a A300-600ST, teraz známy ako *„biela veľryba“* alebo *Beluga*, vstúpil do služby. Neskôr Airbus vyrobil ešte štyri ďalšie Belugy, tempom asi jednej za rok a všetkých päť je v súčasnosti v&nbsp;pravidelnej službe. Ich hlavnou úlohou je prevoz komponentov Airbusov z&nbsp;výrobných závodov na montážne linky v&nbsp;Toulouse a Hamburgu, ale sú plne k&nbsp;dispozícii aj pre charterové lety iných spoločností. Belugy už boli použité aj pri preprave mnohých špeciálnych nákladov, ako napr. častí vesmírnej stanice, rozmerných a krehkých umeleckých diel, priemyselných strojov a kompletných helikoptér (Beluga na spodnom obrázku prepravila tri vrtuľníky, dva NHI NH90 a jeden Eurocopter Tiger z&nbsp;Európy do Austrálie a späť).

## Špecifikácie (A300-600ST)
náhľad| Technický nákres lietadla

### Technické údaje
* **Posádka:** 4
* **Dĺžka:** 56,16&nbsp;m
* **Rozpätie:** 44,84&nbsp;m
* **Výška:** 17&nbsp;m
* **Plocha krídiel:** 258,8&nbsp;m²
* **Priemer trupu:** 7,7 m
* **Prázdna hmotnosť:** 86,0&nbsp;ton
* **Maximálna vzletová hmotnosť:** 155&nbsp;ton
* **Maximálna hmotnosť nákladu:** 47&nbsp;ton
* **Objem nákladu:** 1&nbsp;365 m³
* **Pohonné jednotky:** 2 × dvojprúdový motor General Electric CF6 -80C2A8, každý s ťahom 120 kN (12 236 kgf; 26 977 lbf)

### Výkony
* **Najvyššia cestovná rýchlosť:** 780&nbsp;km/h
* **Dolet (s&nbsp;nákladom 40&nbsp;t):** 2&nbsp;780&nbsp;km
* **Dolet (s&nbsp;nákladom 26&nbsp;t):** 4&nbsp;630&nbsp;km
* **Dostup:** 10&nbsp;760&nbsp;m

## Referencie

## Iné projekty

## Externé odkazy
* Oficiálna stránka Airbus 

## Zdroj

Kategória:Lietadlá Airbus
Kategória:Medzinárodné projekty dopravných lietadiel